Folk ønsker bybane

Et klart flertall i en ny måling gjort for Aftenbladet ønsker bybane på Nord-Jæren. Det er flertall blant velgere i alle partier for bybane, unntatt i KrF.

Publisert: Publisert: 28. oktober 2010

Et flertall er positive til bybane på Nord-Jæren. Her fra bybanen i Bergen. Foto: Lars Idar Waage

Denne artikkelen er over ni år gammel

54 prosent av de spurte i målingen er positive til bybaneplanene, mens 26 prosent er negative. Målingen er gjort av Respons analyse mandag og tirsdag denne uken, og 501 personer i Stavanger-distriktet er spurt.

Se spørsmålene som ble spurt i faktaboksen til høyre > > >

Målingen viser også at det er flertall for bybane i alle partiene, bortsett fra i KrF, mens det er tilsvarende stor skepsis mot bussvei. 47 prosent stiller seg negativ til forslaget om en egen bussvei i stedet for bybane.

— Ensidig

Cecilie Bjelland, ordførerkandidat for Stavanger Ap, er ikke overrasket over resultatene i målingen, og mener langvarig og ensidig kjør for bybane er en viktig forklaring.

– Tatt i betraktning av at bybane i mange år er trukket fram som den eneste løsningen, har jeg stor forståelse for at dette er noe mange ønsker.

— Dette var også utgangspunktet vårt, helt til vi gikk inn i dybden av saken og fikk se hva vi fikk igjen for seks milliarder. Vi er fortsatt veldig positive til bybane, men det løser ikke problemene på kort sikt. 30 år må vi vente på en helhetlig løsning av transportproblemene på Nord-Jæren hvis vi går for bybane nå, det tror jeg ikke folk har fått med seg, sier Bjelland, som også er leder av programkomiteen i Stavanger Ap.

Enstemmige programkomiteer både i Stavanger og Rogaland Ap foreslo i sist uke at partiet skulle snu, og gå for bussvei nå i stedet for bybane. Bussveien skal følge omtrent samme trasé som bybanen, og trafikkeres av superbusser med plass til et par hundre passasjerer hver.

Høyre håper

– Målingen tyder ikke på at det er særlig applaus i egne rekker for forslaget om bussvei?

– Vi er nå midt i en høringsprosess, og jeg er sikker på at dette med bussvei er en ny vinkling også for mange i Ap. Derfor er det viktig at vi har en grundig debatt internt før vi bestemmer det en-delige programmet, svarer Cecilie Bjelland

Høyres gruppeleder i fylkestinget, Janne Johnsen, synes det er ekstra spennende at det er så stor uenighet om saken internt i Ap.

– Det gir grunn til å håpe at partiet ikke vedtar programkomiteens forslag, sier Johnsen, som mener undersøkelsen viser at folk innbyggerne har forstått at det må andre løsninger til enn buss og bil for å ta unna den store befolkningsveksten som er regnet med i området i årene framover.

Cecilie Bjelland. Janne Johnsen.

Fakta SPØRSMÅLENE Det har vært diskutert om man skal bygge en bybane til om lag seks milliarder kroner i Stavanger, med arm til flyplassen på Sola og til utbyggingsområdene i Sandnes Øst. Stiller du deg positiv eller negativ til utbygging av en slik bybane, eller har du ingen oppfatning om dette?54 % positiv20 % ingen oppfatning26 % negativ 2. Arbeiderpartiet i Stavanger og Rogaland foreslår nå å utsette planene om en bybane, og ønsker i stedet å bruke seks milliarder kroner til egne bussveier. Stiller du deg positiv eller negativ til dette forslaget, eller har du ingen oppfatning om dette?34 % positiv19 % ingen oppfatning47 % negativ501 personer over 18 år i Stavanger, Sandnes, Sola og Randaberg er med i undersøkelsen. Resultatene av meningsmålingen må tolkes innenfor feilmarginer på 2,5-4,5 prosentpoeng. Målingen er utført av Respons Analyse AS mandag og tirsdag denne uken. Les mer